ปลัดกรุงเทพมหานคร ลงพื้นที่เขตบางกะปิ ตรวจเยี่ยมหน่วยเลือกตั้งล่วงหน้าที่มีผู้ขอใช้สิทธิ์มากที่สุดของประเทศ
ปลัดกรุงเทพมหานคร ลงพื้นที่เขตบางกะปิ ตรวจเยี่ยมหน่วยเลือกตั้งล่วงหน้าที่มีผู้ขอใช้สิทธิ์มากที่สุดของประเทศ มั่นใจดำเนินการได้ทันก่อนปิดหีบเลือกตั้งเวลา 17.00 นนางศิลปสวย ระวีแสงสูรย์ ปลัดกรุงเทพมหานคร ลงพื้นที่ตรวจดูความพร้อมหน่วยเลือกตั้งล่วงหน้าที่โรงเรียนบ้านบางกะปิ เขตบางกะปิ กรุงเทพมหานครฯ ซึ่งหน่วยเลือกตั้งล่วงหน้าเขตบางกะปิเป็นหน่วยที่มีผู้ขอใช้สิทธิมากที่สุดของประเทศ 61,401 คน โดยพบว่า ในช่วงเช้าการดำเนินการเป็นไปด้วยความเรียบร้อย ประชาชนทยอยออกมาใช้สิทธิ์จำนวนมากตั้งแต่เช้า โดยได้เน้นย้ำให้เจ้าหน้าที่ประจำหน่วยเลือกตั้งปฏิบัติหน้าที่ด้วยความรอบคอบ สังเกตว่ามีการกระทำที่ผิดกฎหมายหรือไม่ เช่น การฉีกบัตรเลือกตั้ง การถ่ายคลิปขณะลงคะแนน การถ่ายเซลฟี่ หรือการกระทำอื่นใดที่สุ่มเสี่ยงต่อการกระทำที่ผิดกฎหมาย กรณีที่บัตรประจำตัวประชาชนหายในวันนี้ สำนักงานเขตได้เปิดให้ประชาชนสามารถไปทำบัตรประชาชนใหม่เพื่อนำมาใช้สิทธิ์ได้ ขณะที่ จากการคาดการณ์สภาพอากาศ ของกรมอุตุนิยมวิทยาระบุว่าช่วงบ่ายวันนี้ 17 มีนาคม 2562 อาจมีฝนตก ซึ่งหน่วยเลือกตั้งกรุงเทพมหานครทุกหน่วย ได้เตรียมพร้อมรับมือเรื่องพายุฝนฟ้าคะนอง ทั้งการอำนวยความสะดวกให้กับประชาชนที่มาใช้สิทธิ และป้องกันบัตรลงคะแนนเลือกตั้งเปียกฝน อย่างไรก็ตาม ประชาชนควรเดินทางมาตั้งแต่เช้าเพื่อมาใช้สิทธิได้อย่างสะดวก และไม่เกิดความหนาแน่นในหน่วยเลือกตั้ง ทั้งนี้ ประชาชนสามารถตรวจสอบ รายชื่อที่ติดไว้หน้าหน่วยเลือกตั้ง ณ สถานที่เลือกตั้งกลาง หรือจากหนังสือแจ้งเจ้าบ้าน หรือจากแอปพลิเคชัน Smart Vote โดยที่หน่วยเลือกตั้งโรงเรียนบ้านบางกะปิ และโรงเรียนมัธยมบ้านบางกะปิ ทางเขตได้มีการนำเครื่องคอมพิวเตอร์มาช่วยในการตรวจสอบรายชื่อ เพื่อเป็นการอำนวยความสะดวกให้ประชาชนที่มาใช้สิทธิลงคะแนน ส่วนผู้สังเกตการณ์เลือกตั้งล่วงหน้าในวันนี้ มีผู้สังเกตการณ์ของแต่ละพรรคเข้ามาสังเกตการณ์ รวมถึงหน่วยตรวจสอบจาก กกต.กทม. โดยยังไม่ได้รับแจ้งว่ามีองค์กรระหว่างประเทศเข้ามาสังเกตการณ์แต่อย่างใดปลัดกรุงเทพมหานคร มั่นใจว่า การดำเนินการเลือกตั้งล่วงหน้าที่โรงเรียนบ้านบางกะปิ เขตบางกะปิ ซึ่งเป็นเขตที่มีผู้ลงทะเบียนมากที่สุดของประเทศ จะสามารถดำเนินการได้ทันตามกำหนดระยะเวลา 17.00 น. อย่างไรก็ตาม ขึ้นอยู่กับประชาชนที่เดินทางเข้ามาใช้สิทธิ์คึกคักต่อเนื่องตลอดทั่งวันหรือไม่ สำหรับการลงคะแนนเลือกตั้งล่วงหน้าจะเปิดให้ประชาชนแสดงตนหน้าหน่วยเลือกตั้งก่อนเวลา 17.00 น ได้ใช้สิทธิ์จนครบจึงจะปิดหีบเลือกตั้ง ทั้งนี้ ประชาชนที่ลงทะเบียนใช้สิทธิเลือกตั้งล่วงหน้าไว้ในวันนี้หากไม่มาใช้สิทธิ์จะไม่สามารถไปใช้สิทธิ์เลือกตั้งในวันที่ 24 มีนาคมได้แล้ว